Cyril Ramaphosa by amptelike begrafnis verwag, talle Pta-strate gesluitDr. Zola Skweyiya. Foto: Verskaf Pres. Cyril Ramaphosa word Saterdag in Pretoria verwag vir die spesiale amptelike begrafnis vir die ANC-vetaraan en voormalige minister, dr. Zola Skweyiya. Talle strate in die ooste van Pretoria gaan tydens die verrigtinge geraak word en die Tshwane-metropolisie het ŉ beroep op motoriste gedoen om die gebied te vermy. Dié ANC-veteraan het verlede Woensdag omstreeks 07:00 in die ouderdom van 75 ná ŉ kort siekte gesterf. Pres. Cyril Ramaphosa het kort daarna aangekondig dat Skweyiya ŉ spesiale amptelike begrafnis gaan kry. Snr.supt. Isaac Mahamba, woordvoerder van die metropolisie, het Vrydag gesê talle strate in Lynwood en Garsfontein sal tussen 07:00 en 14:00 deur verrigtinge geraak word. Die diens sal by die Christian Revival Church (CRC) op die hoek van Solomon Mahlangu- en Lynnwoodweg gehou word. Verrigtinge begin om 08:30. Ramaphosa gaan na verwagting om 10:00 ŉ huldeblyk daar lewer, waarna hy omstreeks 10:50 die familie in ŉ stoet sal vergesel van die CRC tot by die Garsfontein-begraafplaas waar verrigtinge gaan voortduur. Die stoet sal van die CRC links in Solomon Mahlanguweg draai en reguit aanbeweeg, waarna dit links in Garsfonteinweg gaan draai tot by die begraafplaas. Al die kruisings op dié roete gaan vir ŉ tydperk gesluit wees terwyl die stoet beweeg. Mahamba het ŉ beroep op motoriste gedoen om geduldig te wees gedurende die tye wat die kruisings gesluit is en, waar moontlik, van alternatiewe roetes gebruik te maak.